དུས་དེ་ནས་བཟུང་ཡོངས་འཛིན་བཟོད་པ་རྒྱལ་མཚན་དགེ་རྒན་དུ་བསྟེན་ནས།ཁོང་གིས་བྱམས་སྐྱོང་དང་རྗེས་འཛིན་འོག་ཀློག་སློབ་པ་ནས་བྲི་འདོན་སོགས་ལ་དཀའ་ཚེགས་མེད་པར་རིམ་བཞིན་སྤྱོད་པ་མས་འཛེགས་སུ་བསླབ་པས་རིག་པ་ཀློང་དུ་རྡོལ།སྤྱི་ལོ་༡༩༤༣བོད་ས་སྟག་ལོའི་ཟླ་བ་༩ཚེས་༢༢ཏེ་དགུང་གྲངས་དགུ་བཞེས་སྐབས་སུ།དཔལ་རྔ་ཡུལ་གཡང་གི་ར་བའི་མི་རྗེ་ས་ཡི་ཚངས་པ་ཆེན་པོ་རྨེའུ་ཆོས་རྒྱལ་༧དཔལ་མགོན་འཕྲིན་ལས་རབ་བརྟན་གྱི་གཙོས་རྟོགས་ལྡན་ཡོངས་འཛིན་རྒན་གཞོན་གཉིས་སོགས་བླ་གྲྭ་ལྷན་འཛོམས་ལྷ་སྡེ་འབངས་མི་བཅས་ཀྱིས་རྗེ་ཉིད་རྟོགས་ལྡན་དགོན་༧དཔལ་གཤེན་བསྟན་སྨིན་གྲོལ་བཀྲ་ཤིས་འཁྱིལ་གླིང་དུ་གདན་དྲངས་ཤིང་མི་འགྱུར་གསེར་གྱི་ཁྲི་ལ་མངའ་གསོལ་ཏེ་ཁྲི་སྟོན་གྱི་མཛད་སྒོ་ལེགས་པར་སྤེལ།དུས་དེ་ནས་བཟུང་ཡོངས་འཛིན་རྒན་པ་ཡོན་ཏན་རྒྱ་མཚོ་ཚང་དང་།གངས་རི་བ་ཡང་སྟོན་བསྟན་འཛིན་རྒྱལ་མཚན།ལྔ་རིག་མཁས་པའི་དབང་པོ་ངེས་དོན་མཐོང་བ་རང་གྲོལ།ཡོངས་འཛིན་གཞོན་པ་བཟོད་པ་རྒྱལ་མཚན།གཞན་ཡང་དགོན་འདིའི་མཁས་པ་མང་པོ་སོགས་ཀྱི་མདུན་ནས་མདོ་སྔགས་རྫོགས་གསུམ་གྱི་དབང་ལུང་ཁྲིད་ཀྱི་གདམ་ངག་ཡོད་ཚད་ལུས་པ་མེད་པར་ཞུས།